**Митко Караделев** (роден на 6 септември 1959

 година во Богданци) — македонски доктор по биолошки науки и универзитетски професор.

Животопис
---------

Митко Караделев е роден во Богданци. Основно образование завршил во родното место, а средно во УЦ "Јосиф Јосифовски" во Гевгелија. Во учебната 1978/79 се запишал на Биолошкиот факултет во Скопје, каде во мај 1983 година дипломирал со дипломска работа од областа на систе­матика на виши растенија.

По дипломирањето, во учебната 1983/84 година се запишал на последип­ломски студии на Природно-математичкиот факултет во Загреб - група биоло­гија. Во март 1987 година го одбранил својот магитерски труд под наслов „*Лигниколна микофлора планине Кожуф и сусједног низин­ског подручја*" и се стекнал со научниот степен магистер на биолошки науки. Во септември 1985 година се запослил како професор по биологија во УЦ "Јосиф Јосифовски" од Гевгелија, на кое работно место останал до септември 1998 година.

Во периодот 1989-1991 година бил учесник во програмата за развој и вработување на истражувачки кадри од Републичката заедница за научно­истражувачка дејност во Скопје. Во овој период интензивно работел на изработка на докторска дисертација под наслов „*Квалитативно-квантитативни истражувања на лиг­ни­колните макроми­це­ти во јужниот дел на Република Македо­нија*" под менторство на д-р Милица Тортиќ од Природно-математичкиот факултет во Загреб. Истата успешно ја одбранил на 16 декември 1992 година на Институтот за биологија на Природно-математичкиот факултет во Скопје.

Во септември 1998 година Караделев бил примен на одредено време на Институтот за биологија на Природно-математичкиот факултет во Скопје, на работно место раководител на проектот *МАКОМО*. За доцент на Ботаничкиот завод при Институтот за биологија на ПМФ - Скопје по предметите: „*методика на наставата по биологија*" за наставна насока при Институтот за биологија на Природно-математичкиот факултет во Скопје и „*општа екологија*" за Интердис­ци­­пли­­нарни студии по инженерство и заштита на животната средина бил избран во јуни 2000 година. Наставата по предметот „општа екологија" ја изведувал заклучно со учебната 2001/2002 година, а од 2003 година започнал со изведување на теориска и практична настава по предметот „*микологија со лихенологија*" за еколошката насока на Институтот за биологија при Природно-математичкиот факултет во Скопје. Во јуни 2005 година бил избран за вонреден професор по предметите „*Микологија со лихенологија*" за еколошката насока на Институтот за биологија и „*Методика на наставата по биологија*" за наставната насока на Институтот за биологија. 

Со активирање на еколошката насока на Институтот за биологија тој го вовел предметот микологија со лихенологија и интензивно работел на постојано осмислување, изменување и надополнување на теориската и практичната настава. Во рамките на практичната настава за прв пат вовел теренска настава и детерминација на габи. Под негово менторство биле изработени над 30 дипломски работи од областите микологија и методика на наставата по биологија. Освен во редовната настава, д-р Митко Караделев бил активно вклу­чен и во изведувањето на наставата од специјалистичките и последиплом­ските студии на Институтот за биологија. 

Во однос на за неговото научно и стручно усовршу­вање најзначајни биле студиските престои во странство, и тоа:

* .Во 1991 година (септември - октомври) престојувал на Институтот за Зоологија и Ботаника при Естонската Академија на науките во Тарту, Естонија
* Во 1994 (септември - октомври) година на Одделот за биологија при Универзитетот во Осло, Норвешка
* 2000-2004 година на покана или во рамките на заеднички проекти престојувал во неколку научни институти како што се: Одделот за микологија при Филипсовиот Универзитет во Марбург, Германија; Институтот за хемија на дрвото во Рига, Латвија; Факултетот за природни науки при Селџук Универзитет во Конја, Турција и др.

Во однос на неговата научно­истра­жувачката работа, тој има објавено вкупно 49 трудови од кои во списанија надвор од Македонија се публицирани 19 труда, во списанија во Македонија 17, во зборници на трудови надвор од Македонија 7 и во зборници на трудови во Македонија 6 труда. Од овие трудови со импакт фактор (ИФ) се 3 труда. На научни мани­фестации има презен­тирано 30 труда од кои надвор од Македонија 23, а 7 во Македонија. Автор е на 4 монографски дела и рецензент на 2 труда во странски списанија. 

Караделев учествувал во реализацијата или е раководител на 9 научноистражувачки проекти и тоа 5 меѓународни и 4 домашни. Член на тимот е и во еден проект за унапредување на образо­ванието. Како експерт од областа на микологијата и заштитата на габите учествувал во изработката на Стратегијата, Националната студија и Акциониот план за биоди­вер­зитет на Република Македонија. Во работата на органите на Природно-математичкиот факултет во Скопје, во периодот 2005/2006 бил претседател на централната пописна комисија на Институтот за биологија, а во 2006 е член на Издавачкиот совет на ПМФ и член на Редакцискиот одбор на годишниот зборник на Институтот за биологија – *Biologia Macedonica*.

Наводи
------

1. ↑  Ристовски, Блаже, уред. (2009). „*Караделев*". *Македонска енциклопедија*. , книга I (А-Љ). Скопје: МАНУ. стр. 669. Text "series
" ignored (help)
2. ↑  „Доктор Караделев Митко - Доцент". Архивирано од изворникот на 2011-05-25. Посетено на 2020-08-16.